L'Ajuntament de Palma ha anunciat aquest dimecres que el nou enllumenat del castell de Bellver estarà llest a final d'any, segons les previsions. Això suposa un retard en el projecte inicial, que havia d'estar acabat aquest estiu. Les millores inclouen una reducció de 32 focus, l'ús d'un sistema led i la possibilitat de canviar el color de la llum. Aquest projecte està inclòs dins l'acord de govern en què es comprometen a reduir un 40% les emissions de Co2 entre el 2019 i el 2030.

La regidora d'Infraestructures i Accessibilitat, Angélica Pastor, ha assegurat que la nova il·luminació del castell de Bellver suposarà un estalvi energètic d'un 25%. En total hi haurà 165 projectors, 32 menys que actualment, de 400 watts cadascun. Aquesta reducció es veu compensada per una major potència dels punts de llum, ha assenyalat Pastor.

Una altra de les novetats del nou sistema és la possibilitat de canviar el color que emeten els llums led. "En principi serà blanc, però així donam l'opció que si hi ha una alguna commemoració o un homenatge, com per exemple el dia LGBTI o de la Dona, es pugui canviar", ha explicat la regidora. En total, el pressupost destinat a aquest projecte ha estat de 730.000 euros.

En la mateixa línia, el portaveu de l'equip de govern de Cort, Alberto Jarabo, ha informat de "l'adhesió de l'Ajuntament de Palma al pacte de batles contra el canvi climàtic". Jarabo ha reiterat el compromís del Consistori a lluitar contra el canvi climàtic, que inclou mesures com "el foment de la bicicleta elèctrica, la compra de vehicles elèctrics i la reducció energètica en edificis públics amb la instal·lació de plaques solars". Tot i això, ha recordat que "la lluita és de tots" i que "la intenció és que aquesta disminució de les emissions es produeixi a tot el municipi, no només a les entitats públiques".

Pendents d'una alternativa als bàculs de la Seu i l'Almudaina

Dins el pla de millora acordat amb la contracta Palma Llum, assignat per un preu d'1,6 milions d'euros, també s'inclou l'adaptació de l'enllumenat de la Seu i l'Almudaina. Cort va haver de retirar a final del mes de juny els bàculs inicialment aprovats, després de rebre crítiques per part d'entitats com ARCA, que consideraven que distorsionen el paisatge urbà i són "negatius" per a l'espai.

Ara, la regidora assenyala que esperen reunir-se amb "les parts per explicar quina és la proposta alternativa". L'únic que han pogut avançar és que "els bàculs se substituiran" però continuarà havent-hi "un suport amb una alçària determinada per il·luminar la façana de la catedral" i que s'intentarà que també inclogui l'Almudaina.